**Η ΕΠΑΝΑΣΤΑΣΗ ΣΤΑ ΝΗΣΙΑ ΤΟΥ ΑΙΓΑΙΟΥ ΕΝ. Γ – ΚΕΦ.5**

1. **Ποιο άλλο γεωγραφικό διαμέρισμα επαναστάτησε το 1821;**

Η Επανάσταση από την Πελοπόννησο και τη Στερεά Ελλάδα μεταδόθηκε σύντομα **στα νησιά του Αιγαίου**. Πρώτα επαναστάτησαν **οι Σπέτσες** με την Μπουμπουλίνα, μετά **η Ύδρα, τα Ψαρά, η Σάμος, η Κάσος και τα Δωδεκάνησα.** Επαναστατική δραστηριότητα εκδηλώθηκε και στην **Κρήτη**, ιδιαίτερα στα Σφακιά, ενώ οι κάτοικοι των Κυκλάδων ήταν διστακτικοί.

1. **Γιατί τα ελληνικά πλοία κυριαρχούσαν στο Αιγαίο κάνοντας αποφασιστική τη συμμετοχή των εξεγερμένων νησιών στον αγώνα;**

Τα ελληνικά πλοία παρόλο που ήταν λιγότερα σε αριθμό και μικρότερα, κυριαρχούσαν στο Αιγαίο, καθώς ήταν ταχύτερα και οι άντρες τους είχαν μεγάλη ναυτική εμπειρία.

1. **Σε τι είδους επιχειρήσεις συμμετείχαν τα ελληνικά πλοία;**

**α) Στην πολιορκία παραθαλάσσιων κάστρων,** όπως η Μονεμβασιά και το Ναυαρίνο **και στην υποστήριξη χερσαίων μαχών από τη θάλασσα,** **β) σε καταδρομές στα παράλια της Μικράς Ασίας,** όπου αιχμαλώτιζαν ή κατέστρεφαν εχθρικά πλοία, με αποτέλεσμα να εμποδίζουν το τουρκικό στόλο να πλεύσει προς την Πελοπόννησο **και γ) σε ναυμαχίες στο ανοιχτό πέλαγος, στις οποίες συμμετείχαν και τα περίφημα πυρπολικά.**

Τα πυρπολικά ήταν σκάφη γεμάτα με εύφλεκτο υλικό που δένονταν δίπλα στα οθωμανικά πλοία και έπαιρναν φωτιά, έτσι ώστε να κάψουν και τα οθωμανικά.

1. **Ποιοι ανέπτυξαν σημαντική δράση στη θάλασσα;**

Σημαντική δράση ανέπτυξαν ανάμεσα σε άλλους, **οι Δημήτριος Παπανικολής και Κωνσταντίνος Κανάρης από τα Ψαρά και ο Ανδρέας Μιαούλης από την Ύδρα.**

1. **Τι έγινε τον Απρίλη του 1822 στη Χίο;**

**Τον Απρίλιο του 1822 η Χίος καταστράφηκε ολοκληρωτικά από Τούρκους στρατιώτες και οι περισσότεροι από τους κατοίκους της σφαγιάσθηκαν.** Ήταν ένα γεγονός που συγκλόνισε τους χριστιανικούς λαούς της Ευρώπης. Η καταστροφή της Χίου έγινε από τους Τούρκους ως **αντίποινα** για τις επαναστατικές δραστηριότητες των νησιών.

1. **Ποια άλλα νησιά καταστράφηκαν από τους Τούρκους και πότε;**

**Το 1824 ενωμένος ο τουρκοαιγυπτιακός στόλος επιτέθηκε στην Κάσο και τα Ψαρά** που αποτελούσαν τις κύριες ναυτικές βάσεις των επαναστατημένων Ελλήνων. Τούρκοι και Αιγύπτιοι αποβιβάστηκαν στα δυο νησιά και μετά από σκληρές μάχες, **τα κατέστρεψαν.**

1. **Τι γνωρίζεις για τη ναυμαχία του Γέροντα;**

**Τέλη Αυγούστου του 1824 στον κόλπο του Γέροντα,** στα παράλια της Μικράς Ασίας, **ο ελληνικός στόλος κατάφερε να νικήσει τον τεράστιο τουρκοαιγυπτιακό στόλο.** Ο ναύαρχος **Μιαούλης προκάλεσε σύγχυση** **στα** **εχθρικά πλοία** με τους ελιγμούς που πραγματοποίησε, ενώ με επιτυχία χρησιμοποιήθηκαν και **τα πυρπολικά, καταστρέφοντας μια φρεγάτα με 1.000 στρατιώτες και ναύτες.**